*Atbildes vēstules projekts*

**Latvijas Republikas Saeimas**

**Sociālo un darba lietu komisijai**

*Par no valsts budžeta līdzekļiem*

*finansējamo rezidentūras vietu skaitu*

Valsts kanceleja ir saņēmusi Latvijas Republikas Saeimas Sociālo un darba lietu komisijas 2015.gada 18.jūnija vēstuli Nr. 142-9/9-23-12/15 par nepietiekamu vietu skaitu medicīnas rezidentūru programmām un lūgumu Ministru kabinetam sniegt informāciju par nostāju šajā jautājumā.

Ar Ministra prezidenta 2015.gada 26.jūnija rezolūciju Nr. 90/TA-1261 veselības ministrs, izglītības un zinātnes ministre un finanšu ministrs tika lūgti iepazīties ar vēstuli un kopīgi sagatavot atbildes projektu. Ņemot vērā minēto, Ministru kabinets sniedz šādu viedokli:

No valsts budžeta līdzekļiem finansējamo rezidentūras vietu skaitu plāno atbilstoši pieejamajiem valsts budžeta līdzekļiem saskaņā ar likumu par valsts budžetu kārtējam gadam, piemēram, no 2013. gada līdz 2015. gadam no valsts budžeta līdzekļiem ik gadu ir finansētas 200 rezidentūras vietas.

Rezidentu sadales un rezidentūras finansēšanas kārtību nosaka Ministru kabineta 2011.gada 30.augusta noteikumi Nr.685 „Rezidentu sadales un rezidentūras finansēšanas kārtība” (turpmāk – Noteikumi Nr.685). Ņemot vērā minēto, Veselības ministrija katru gadu lūdz ārstniecības iestādēm sniegt informāciju par ārstu skaitu, kurus pēc rezidentūras beigšanas iestāde varētu nodrošināt ar darba vietu attiecīgajā specialitātē, apakšspecialitātē vai papildspecialitātē. Ārstniecības iestādēm lūgts norādīt nepieciešamo specializēto ārstu skaitu sešu gadu periodā. Vienlaikus akcentējam, ka rezidentūras studiju programmas (atkarībā no specialitātes) ilgums var būt no viena līdz sešiem gadiem. Nosakot nepieciešamo ārstu skaitu, tiek ņemts vērā apmācības ilgums attiecīgajā specialitātē, piemēram, ja rezidentūras studiju programmas ilgums ķirurģijā ir pieci gadi, tad tiek ņemts vērā nepieciešamais ķirurgu skaits (pēc ārstniecības iestāžu sniegtās informācijas) pēc pieciem gadiem.

Noteikumos Nr.685 ir ietvertas tiesību normas, kas nosaka, ka augstskolas atsevišķu pamatspecialitāšu rezidentūras studiju programmās (ķirurga, internista, pediatra, ginekologa, dzemdību speciālista un ģimenes (vispārējās prakses) ārsta) piedāvā iespēju rezidentiem daļu no studiju programmas apgūt daudzprofilu slimnīcās ārpus Rīgas, savukārt rezidenta mēnešalga reģionālajā daudzprofilu slimnīcā ir vismaz 30% lielāka par normatīvajos aktos noteikto rezidenta minimālo mēnešalgu. Minēto tiesību normu mērķis ir nodrošināt ārstu vienmērīgu izvietojumu visā valsts teritorijā. Motivējot jaunos speciālistus rezidentūras izglītības programmu apgūt reģionālajās daudzprofilu slimnīcās ārpus Rīgas, palielinās iespēja, ka pēc studijām tie turpinās profesionālo darbību attiecīgajā reģionā. 2014.gadā 8 % no kopējā rezidentu skaita un 2015.gadā 6% no kopējā rezidentu skaita izvēlējās apgūt vismaz daļu no rezidentūras studiju programmas daudzprofilu slimnīcās vai ģimenes (vispārējās prakses) ārstu praksēs ārpus Rīgas. Tomēr statistikas dati liecina, ka pēc rezidentūras beigšanas vairums ārstu lokalizējas Rīgas reģionā – 2015.gada 1.janvārī Rīgas reģionā pamatdarbā strādāja 71% no kopējā ārstu skaita, bet Latvijas reģionos 29% no kopējā ārstu skaita. Tas apgrūtina Latvijas iedzīvotājiem pieejamību veselības aprūpes pakalpojumiem.

Lai veicinātu jauno speciālistu piesaisti Latvijas reģioniem, nodrošinot vienmērīgu ārstu paaudžu nomaiņu un mazinātu nevienlīdzību ārstu skaita sadalījumā reģionos, Veselības ministrija ir izstrādājusi Ministru kabineta noteikumu projektu „Grozījumi Ministru kabineta 2011.gada 30.augusta noteikumos Nr.685 "Rezidentu sadales un rezidentūras finansēšanas noteikumi"” (turpmāk – noteikumu projekts), kurš ir izsludināts Valsts sekretāru 2015.gada 6.augusta sanāksmē (prot. Nr.30 23.§, VSS-827). Noteikumu projektā paredzēts, ka augstskola, organizējot rezidentūras pretendentu atlasi atbilstoši uzņemšanas noteikumos noteiktajiem kritērijiem, pie vienlīdzīgiem rezultātiem dod priekšroku tiem rezidentūras pretendentiem, kuriem ir noslēgta vienošanās ar pašvaldību vai valsts, vai pašvaldības ārstniecības iestādi, kas sniedz no valsts budžeta apmaksātus veselības aprūpes pakalpojumus, ārpus Rīgas par darba tiesisko attiecību uzsākšanu attiecīgajā ārstniecības iestādē ārpus Rīgas pēc rezidentūras programmas beigšanas.

Jāatzīmē, ka uz rezidentūras vietām var pretendēt arī ārsti, kuri ir beiguši pamatstudijas iepriekšējos gados un vēlas sākt studēt rezidentūrā vai ārsti, kuri vēlas apgūt pamatspecialitātes apakšspecialitāti vai papildspecialitāti vai arī vēlas pārkvalificēties. Līdz ar to pretendentu skaits vienmēr būs lielāks par valsts iespējām (gan finanšu, gan apmācību resursu) šīs vietas nodrošināt. Otrs būtisks aspekts ir pamatstudiju maksas studiju vietas, ko valsts neregulē, bet studenti, pamatstudijas beidzot, ir tiesīgi pretendēt uz valsts finansētu rezidentūru. Attiecīgi 2014./2015. studiju gadā no valsts budžeta finansētās studiju vietās Rīgas Stradiņa universitātes pamatstudijas beidza 186 ārsti un 24 ārsti pediatrijas programmā (no tiem neviens maksas students), bet Latvijas Universitātes pamatstudijas beidza 70 ārsti (no tiem 38 maksas vietu studenti), kas kopā veido skaitu 280. Šobrīd no valsts budžeta līdzekļiem piedāvātais rezidentūras vietu skaits 200 rezidentūras vietas ir maksimālais iespējamais esošajā budžeta situācijā.

Veselības ministrija jaunajās politikas iniciatīvās 2016.gadam bija iekļāvusi pasākumu par rezidentu apmācības nodrošināšanu, kur ietilpa esošā rezidentu uzņemšanas līmeņa – 200 rezidenti ik gadu – saglabāšana turpmākajos gados, papildus 30 rezidentu uzņemšana 2016.gadā, lai nodrošinātu ģimenes ārstu pieejamību ar optimālo pacientu skaitu, un papildus 100 rezidentu uzņemšana ik gadu jau plānotajai 200 rezidentu uzņemšanai, nodrošinot rezidentūras vietas lielākai daļai medicīnas studiju beidzēju un risinātu ārstu trūkuma problēmu reģionos. Iepriekš minētajai jaunās politikas iniciatīvai papildus tika prasīti finanšu līdzekļi 2016.gadam 658 601 *euro* apmērā, 2017.gadam – 3 049 251 *euro* apmērā un 2018.gadam – 5 077 482 *euro* apmērā.

Atbilstoši Ministru kabineta 2009.gada 29.jūnija noteikumiem Nr.595 „Noteikumi par zemāko mēnešalgu un speciālo piemaksu ārstniecības personām” rezidenti ietilpst 6.ārstniecības personu amatu kvalifikācijas pakāpē, kas nosaka, ka ārstniecības personas amatalga nedrīkst būt zemāka par 529 *euro*. Jautājums par rezidentu mēnešalgas palielinājumu ir skatāms kopā ar pārējo ārstniecības personu darba samaksas paaugstināšanu, kas jau ilgu laiku ir bijusi un arī turpmāk ir viena no galvenajām Veselības ministrijas prioritātēm. Veselības ministrija jaunajās politikas iniciatīvās 2016.gadam bija iekļāvusi pasākumu ārstniecības personu darba algas palielināšanai (tai skaitā arī rezidentu darba algas palielināšana) 2016.gadā pret iepriekšējo gadu vidēji par 4% un turpmākajos gados vidēji par 10% ik gadu attiecībā pret iepriekšējo gadu. Iepriekš minētajai jaunās politikas iniciatīvai papildus tika prasīti finanšu līdzekļi 2016.gadam 9 274 341 *euro* apmērā, 2017.gadam – 33 518 602 *euro* apmērā un 2018.gadam – 60 141 407 *euro* apmērā.

Attiecībā par papildu finansējumu 2016.-2018.gadam vēršam uzmanību, ka atbilstoši Ministru kabineta 2015.gada 13.aprīļa sēdes protokollēmuma Nr.19 1.§ 3.punktam noteikts, ka 2016.gadā ir negatīva fiskālā telpa 0,17% no IKP, kā arī atbilstoši Ministru kabineta 2015.gada 6.jūlija sēdes protokollēmuma Nr.31 2.§ 2.punktam noteikts, ka ministriju iesniegtās jaunās politikas iniciatīvas 2016.-2018.gadam netiek vērtētas atbilstoši Ministru kabineta 2012.gada 11.decembra noteikumiem Nr.867 “Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam”.

Veselības ministrija nozares budžeta ietvaros nesaskata iespēju pārdalīt finanšu līdzekļus no līdzdiploma izglītības uz pēcdiploma izglītību, jo Rīgas Stradiņa universitātes realizēto programmu valsts budžeta apmaksātās studiju vietas tiek nodrošinātas tikai minimālo studiju tematisko jomu koeficientu apmērā (atbilstoši Ministru kabineta 2006.gada 12.decembra noteikumiem Nr.994 „Kārtība, kādā augstskolas un koledžas tiek finansētas no valsts budžeta līdzekļiem”). Atbilstoši esošajai situācijai, lai par vienu vietu palielinātu uzņemamo rezidentu skaitu, uzņemamo studiju vietu skaits programmā „Ārstniecība” ir jāsamazina par trīs, kas attiecīgi ietekmēs pamatstudiju izlaidumu pēc sešiem gadiem. Turklāt Veselības ministrija ir identificējusi problēmu, ka Latvijas Universitāte, neskatoties uz ierobežotajiem valsts budžeta līdzekļiem augstākās izglītības programmas „Ārstniecība” studiju vietu un arī rezidentūras finansēšanai, uzņem vairāk studentus studijām valsts budžeta vietās kā to paredz Izglītības un zinātnes ministrijas ikgadējais rīkojums „Par studiju vietu skaitu augstskolās”. Konstatējums radies, jo no Izglītības un zinātnes ministrijas budžeta Latvijas Universitātē studiju programmā „Ārstniecība” 2015.gadā tiek finansētas 78 studiju vietas (visos kursos kopā), tātad vidēji 13 studiju vietas katrā kursā, bet atbilstoši Latvijas Universitātes š.g. 4. un 13.februāra elektroniskā pasta sūtījumiem Latvijas Universitātes Medicīnas fakultātes studiju programmā „Ārstniecība” no valsts budžeta finansētās studiju vietās 2014.gadā faktiski uzņemti (1.kurss) 50 studenti (arī 2015.gadā un turamākajos gados plānots uzņemt 50 studentus ik gadu) un prognozētais absolventu skaits 2015.gadā ir 32 personas (2016.gadā – 41 persona un 2017.gadā – 41 persona). Turklāt Latvijas Universitātes Medicīnas fakultātes studiju programmā „Ārstniecība” 2014.gadā tika uzņemti 90 maksas studenti (2015.gadā un turpmākajos gados plānots uzņemt 70 maksas studentus ik gadu) un attiecīgi prognozētais maksas absolventu skaits 2015.gadā ir 38 absolventi (2016.gadā – 40 absolventi un 2017.gadā – 56 absolventi).Veselības ministrija ir lūgusi Latvijas Universitāti sniegt skaidrojumu par no valsts budžeta finansēto studiju vietu skaita studiju programmā „Ārstniecība” faktisko palielinājumu, kā arī sniegt informāciju par faktisko no valsts budžeta finansēto un maksas studiju vietu skaitu studiju programmā „Ārstniecība”, to norādot pa studiju gadiem laika periodā no 2015.gada līdz 2018.gadam, bet pieprasīto informāciju Veselības ministrija vēl nav saņēmusi.

Ņemot vērā, ka Rīgas Stradiņa universitāte ekonomiskās krīzes un pēc krīzes periodā ir ievērojusi Veselības ministrijas norādījumus par studentu uzņemšanu studiju programmā „Ārstniecība” (turklāt pēdējos gados uzņemšana ir samazināta) un nav pārsniegusi Izglītības un zinātnes ministrijas ikgadējos rīkojumos „Par studiju vietu skaitu augstskolās” noteikto studiju vietu skaitu, bet Latvijas Universitāte turpināja palielināt studiju vietu skaitu un attiecīgi absolventu – nākošo rezidentu – skaitu (lai gan pēc Izglītības un zinātnes ministrijas rīcībā esošās informācijas pēdējā gada laikā faktiskais no valsts budžeta līdzekļiem finansēto studiju vietu skaits ir samazināts (2013.gadā 254 studējošie, 2014.gadā 230 studējošie)), uzskatām, ka situācijas risināšanā par nepietiekamām rezidentūras vietām ir jāiesaistās arī Latvijas Universitātei, nodrošinot papildus no Latvijas Universitātes līdzekļiem finansētas rezidentūras vietas (līdzīgi kā tiek nodrošinātas papildus no valsts budžeta finansētās studiju vietas pamatstudiju programmā).

Ministru prezidente L.Straujuma

Veselības ministrs G.Belēvičs

13.08.2015. 10:49

1428

D.Roga 67876093

dace.roga@vm.gov.lv

L.Ābola 67876041

[liene.abola@vm.gov.lv](mailto:liene.abola@vm.gov.lv)

I.Andersone 67876187

inese.andersone@vm.gov.lv